Að minnsta kosti sex létust og hátt í þrjátíu særðust í skotárás í háskóla í Rússlandi í dag. Árásarmaðurinn, nemandi í skólanum, særðist alvarlega í viðureign við lögregluna.
Nemandi við háskóla í borginni Perm í Rússlandi skaut í dag að minnsta kosti sex til bana og særði hátt í þrjátíu til viðbótar. Hann særðist alvarlega í átökum við lögreglu.
Árásina framdi nemandinn á háskólasvæðinu skömmu áður en kennsla hófst í morgun. Mikil skelfing greip um sig. Nemendur og kennarar flýðu inn í stofur og lokuðu að sér. Á samfélagsmiðlum mátti sjá myndskeið af nokkrum úr skólanum kasta eigum sínum út um glugga og stökkva síðan sjálfir út.
Lögregla kom fljótt á staðinn og lokaði öllum byggingum á háskólasvæðinu. Árásarmaðurinn reyndi að verjast þegar átti að handtaka hann. Hann særðist alvarlega og er nú á gjörgæslu. Ekki hefur verið unnt að yfirheyra hann. Að sögn rússnesku fréttastofunnar Tass særðust 28 í árásinni. Nítján voru með skotsár. Nokkrir eru sagðir alvarlega særðir. Fyrstu fréttir hermdu að átta hefðu fallið, en síðar greindu yfirvöld frá því að sex væru látnir.
Þetta er önnur mannskæða skotárásin í rússneskum skóla á þessu ári. Í maí létust níu í skóla í borginni Kazan eftir að fyrrverandi nemandi skólans hóf þar skothríð. Í kjölfar þeirrar árásar kallaði Vladimír Pútín Rússlandsforseti eftir hertari skotvopnalöggjöf í landinu. Forsetinn vottaði öllum samúð sína, sem eiga um sárt að binda eftir árásina í Perm í dag.
Að minnsta kosti sex létust og hátt í þrjátíu særðust í skotárás í háskóla í Rússlandi í dag. Árásarmaðurinn, nemandi í skólanum, særðist alvarlega í viðureign við lögregluna.